Diari Oficial de la Generalitat Valenciana


Sumari del DOGV 4241, del 03-05-2002 (2002/4516)

ORDE de 4 d'abril de 2002, de la Conselleria de Cultura i Educació, per la qual es convoca concurs públic per a la concessió d'ajudes als museus i col·leccions museogràfiques permanents reconeguts de la Comunitat Valenciana per a la conservació, l'equipament, el manteniment i l'adequació d'infraestructures, així com per a la restauració dels seus fons.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4241

Data del DOGV
:   03-05-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4516


Data del document
:   04-04-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * ajuda pública
    * museu
    * protecció del patrimoni
    * suport econòmic

ORDE de 4 d'abril de 2002, de la Conselleria de Cultura i Educació, per la qual es convoca concurs públic per a la concessió d'ajudes als museus i col·leccions museogràfiques permanents reconeguts de la Comunitat Valenciana per a la conservació, l'equipament, el manteniment i l'adequació d'infraestructures, així com per a la restauració dels seus fons. [2002/4516]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat 1 de l'article 149 de la Constitució espanyola. Estes funcions van ser assignades a la Conselleria de Cultura, Educació i Ciència pel Decret 7/2000, de 22 de maig, del president de la Generalitat Valenciana, pel qual s'assignen competències a la Presidència i a les conselleries.
  
D'acord amb el que establix l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni artístic, es convoquen ajudes per als museus i col·leccions museogràfiques permanents reconeguts de la Comunitat Valenciana destinades a finançar la conservació, l'equipament, el manteniment i l'adequació de les seues infraestructures, així com per a la restauració dels seus fons.
  
Per tot això, i fent ús de les facultats conferides per l'article 35 de la Llei 5/1983, de 30 de desembre, del Govern valencià,
  
ORDENE
  
Primer
  
Es convoca concurs públic per a la concessió d'ajudes als museus i col·leccions museogràfiques permanents reconeguts de la Comunitat Valenciana per a la conservació, l'equipament, el manteniment i l'adequació de les seues infraestructures, així com per a la restauració dels seus fons, i s'aproven les bases i el model d'instància pels quals es regix la convocatòria, que figuren com a annex I i II de la present ordre.
  
Segon
  
L'import total de les ajudes és de cinquanta-huit mil dos-cents noranta-set euros (58.297 euros), serà satisfet a càrrec de l'aplicació pressupostària 79.30.639.53.8, línia de subvenció T4478000, del pressupost vigent de la Generalitat Valenciana per al 2002.
  
DISPOSICIONS FINALS
  
Primera
  
Es delega en la subsecretària de Promoció Cultural la facultat de concedir les ajudes i se l'autoritza a dictar les resolucions necessàries per al desplegament i l'execució de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra esta ordre, que posa fi a la via administrativa, es podrà interposar potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes comptador des de l'endemà de la publicació de l'ordre.
  
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació de l'ordre.
  
En el cas que el recurrent siga una administració pública, s'actuarà d'acord amb l'article 44 de la Llei 29/98, de 13 de juliol, Reguladora de la Jurisdicció Contenciosa Administrativa.
  
València, 4 d'abril de 2002
  
El conseller de Cultura i Educació,
  
p.s.r. (art.4.1 Decret 111/2000,
  
DOGV núm. 3798, de 21 de juliol), la subsecretària,
  
CARMEN NACHER PEREZ
  
ANNEX I
  
Bases per a la concessió d'ajudes als museus i col·leccions museogràfiques permanents reconeguts de la Comunitat Valenciana per a la conservació, l'equipament, el manteniment i l'adequació de les seues infraestructures, així com per a la restauració dels seus fons.
  
Primera. Objecte de les ajudes
  
L'objecte de les ajudes és col·laborar en les despeses de conservació, equipament, manteniment i adequació de les infraestructures, així com en les de restauració dels fons, dels museus i col·leccions museogràfiques permanents reconeguts de la Comunitat Valenciana.
  
Segona. Destinataris de les ajudes
  
Les ajudes tenen com a destinataris els titulars dels museus i col·leccions museogràfiques permanents reconeguts, d'acord amb la Llei 4/1998, de 11 de juny, de la Generalitat Valenciana, del Patrimoni Cultural Valencià i l'Ordre de 6 de febrer de 1991 de la Conselleria de Cultura, Educació i Ciència sobre el reconeixement de museus i col·leccions museogràfiques permanents.
  
Tercera. Dotació de les ajudes
  
Es concediran ajudes per un import màxim de sis mil deu euros i dotze cèntims (6.010,12 euros) cada una.
  
Quarta. Criteris de concessió de les ajudes
  
Per a la concessió de les ajudes es tindran en compte els criteris de prioritat següents:
  
a) Urgència de l'actuació o intervenció.
  
b) Importància dels fons del museu o col·lecció museogràfica en qüestió.
  
Cinquena. Formalització de les sol·licituds
  
1. Les sol·licituds s'adreçaran a la Conselleria de Cultura i Educació, Direcció General de Promoció Cultural, i hauran d'incloure la documentació següent:
  
a) Instància, que es formularà segons el model que figura en l'annex II. Haurà d'estar subscrita per la persona que tinga la capacitat legal de representar el museu, designada prèviament per acord de l'òrgan competent de l'entitat titular, i figuraran les dades següents: denominació del museu, denominació del titular del museu (amb el NIF o CIF), adreça, telèfon, fax, destinació de la subvenció, dades bancàries on es desitja rebre la subvenció i relació de la documentació que s'adjunta. En el cas d'institucions privades o patronats dependents d'ens públics, s'ha d'aportar una còpia legitimada del document fundacional o constitutiu.
  
b) Memòria de l'activitat que es vol realitzar. En la memòria s'inclourà una descripció detallada de la destinació de l'ajuda i una proposta de treball amb el calendari previst.
  
c) En el cas que l'objecte de l'actuació siga la restauració dels fons del museu o col·lecció museogràfica, un currículum del professional que realitze la intervenció.
  
d) Pressupost detallat dels costos econòmics previstos per a l'activitat.
  
e) Les subvencions sol·licitades o atorgades per altres administracions o ens públics o privats.
  
f) Certificats vigents acreditatius d'estar al corrent en les obligacions tributàries amb l'administració tributària estatal i la Comunitat Autònoma Valenciana i amb la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda (DOGV núm. 2775 de 21.06.1996). Queden exonerades d'esta obligació les corporacions locals.
  
2. Les sol·licituds s'hauran de presentar al Registre General d'esta Conselleria, a les direccions territorials de Cultura i Educació o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini per a la presentació de sol·licituds serà de vint dies hàbils comptats a partir de l'endemà de la publicació d'esta ordre en el Diari Oficial de la Generalitat Valenciana.
  
4. D'acord amb l'article 71 de la Llei 30/1992, de 26 de novembre, modificada per Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no continguera els requisits i els documents que s'assenyalen en esta base, es requeriria a l'interessat que en el termini de deu dies hàbils corregira la falta o adjuntara els documents preceptius, amb la indicació que si no ho fera, es consideraria que havia desistit de la seua petició, després de dictar la resolució corresponent en els termes previstos en l'article 42 de la llei mencionada.
  
Sisena. Resolució
  
1. Per a la valoració i selecció de les sol·licituds es constituirà una comissió avaluadora integrada per:
  
- la subsecretària de Promoció Cultural, que actuarà com a presidenta,
  
- el cap de l'Àrea de Museus i Belles Arts,
  
- el cap del Servei de Museus i Exposicions,
  
- el cap del Servei de Conservació i Restauració de Béns Museístics, i
  
- un tècnic de la Direcció General de Promoció Cultural, designat per la subsecretària, que actuarà com a secretari.
  
La Comissió Avaluadora elaborarà la proposta de resolució. La subsecretària de Promoció Cultural resoldrà per delegació del conseller de Cultura i Educació. La resolució serà publicada en el Diari Oficial de la Generalitat Valenciana.
  
2. Si en el termini de tres mesos comptats des de la data en què la sol·licitud d'ajuda haja tingut entrada en el registre de l'òrgan competent per a la tramitació no es resolguera la convocatòria ni se'n fera la publicació oportuna, es consideraria que totes les peticions presentades han sigut desestimades.
  
Setena. Modificació de la resolució de concessió.
  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes concedides per altres administracions o ens públics o privats, podran donar lloc a la modificació de la resolució de concessió.
  
L'import de les ajudes en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o ens públics o privats, supere el cos de l'activitat que el beneficiari ha de realitzar.
  
Huitena. Obligacions dels beneficiaris
  
Tots els beneficiaris de les ajudes s'obliguen a complir les bases de la convocatòria, i també a:
  
a) Presentar, en un termini comprés entre la data de notificació de la subvenció i el dia 15 d'octubre de 2002 (ambdós inclosos), la documentació següent:
  
- En el cas que el museu o la col·lecció museogràfica permanent siguen de titularitat pública, un manament de pagament, o una còpia degudament legalitzada, que justifique les despeses realitzades per a dur a terme l'activitat per un import igual o superior al de l'ajuda concedida.
  
En el cas que el museu o la col·lecció museogràfica permanent no siguen de titularitat pública, còpies compulsades de factures, nòmines i contractes que justifiquen les despeses realitzades per a dur a terme l'activitat per un import igual o superior al de l'ajuda concedida.
  
- Memòria de l'activitat realitzada.
  
b) Acreditar davant de la Conselleria de Cultura i Educació el compliment dels requisits i les condicions que determinen la concessió de l'ajuda.
  
c) Sotmetre's a les actuacions de control financer que corresponen a la Intervenció General, en relació amb l'ajuda concedida.
  
d) Comunicar a la Conselleria de Cultura i Educació l'obtenció d'ajudes per a la mateixa finalitat, procedents de qualsevol administració o ens públic.
  
Novena. Pagament de les ajudes
  
El pagament de l'ajuda concedida es farà efectiu després de la presentació per part del beneficiari de la documentació a què es referix la base huitena, apartat a. L'ajuda sols es farà efectiva si el beneficiari justifica l'execució prèvia de l'activitat i la despesa.
  
Deu. Reintegrament de les quantitats percebudes.
  
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Obtenció de l'ajuda sense posseir les condiciones requerides.
  
b) Incompliment de la finalitat per a la qual ha sigut concedida l'ajuda.
  
c) Incompliment de les condiciones imposades al beneficiari amb motiu de la concessió de l'ajuda.
  
Igualment, en el cas previst en el paràgraf segon de la base setena, quan l'ajuda principal siga de la Generalitat Valenciana serà procedent el reintegrament de l'excés obtingut sobre el cost de l'activitat realitzada.
  
Onze. Inspecció i suport tècnic
  
La Direcció General de Promoció Cultural podrà inspeccionar en qualsevol moment la realització de l'actuació per a la qual s'ha atorgat la subvenció, i prestarà suport tècnic per a la seua posada en marxa i funcionament a les institucions que s'acullen a estes convocatòries.
  
Dotze. Publicacions
  
Els beneficiaris es comprometen a indicar que han obtingut una ajuda concedida per la Conselleria de Cultura i Educació en qualsevol publicació resultant de l'activitat per a la qual s'ha concedit l'ajuda.
  
ANNEX II
  
Sol·licitud de subvenció per als museus i col·leccions museogràfiques permanents reconeguts de la Comunitat Valenciana per a la conservació, l'equipament, el manteniment i l'adequació de les seues infraestructures, així com per a la restauració dels seus fons.
  
DADES DEL SOL·LICITANT
  
Museu: ...
  
Titular del museu o col·lecció museogràfica permanent: ...
  
Adreça: ...
  
Població: ... Codi postal: ... Telèfon: ...
  
NIF de la institució: ...
  
DOCUMENTACIÓ QUE S'ADJUNTA :
  
- Memòria de l'activitat que s'ha de realitzar
  
- Previsió de costos econòmics
  
- Currículum del professional que realitza la intervenció, per al cas que l'objecte de la subvenció siga la restauració dels fons museogràfics de la institució
  
- Altres subvencions sol·licitades o atorgades per altres administracions o ens públics o privats
  
- Certificats vigents acreditatius d'estar al corrent en les obligacions tributàries amb l'administració tributària estatal i la Comunitat Autònoma Valenciana i amb la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda (DOGV núm. 2775 de 21.06.1996). Queden exonerades d'esta obligació les corporacions locals.
  
Sol·licite (1), segons la normativa vigent, la subvenció que corresponga, que s'haurà de transferir al compte ... del Banc / Caixa ...a nom de ..., (codi entitat financera)..., (codi de la sucursal) ..., (codi compte client)\_....
  
... , ... d ... de 2002
  
(Firma)
  
 (1) Als efectes del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú en la nova redacció donada en la Llei 4/1999, de 13 de gener, s'informa que:
  
El termini màxim per a resoldre la present sol·licitud és de tres mesos a comptar des de la data en què la sol·licitud tinga entrada en el registre de l'òrgan competent per a tramitar-la, sense perjuí d'allò previst en l'article 42.5 de la mateixa llei.
  
L'efecte que produiria el silenci administratiu si transcorreguera el termini sense que s'haguera dictat i notificat la resolució corresponent seria desestimatori de la sol·licitud.
  
CONSELLERIA DE CULTURA I EDUCACIÓ - DIRECCIÓ GENERAL DE PROMOCIÓ CULTURAL